Vrou verloor oog ná aanval | Rapport
Vrou verloor oog ná aanval
Elsa Kolver (55) en haar man, Pieter (58),lê langs mekaar in die waakeenheid van die Mediclinic Bloemfontein.
Die regteroog van die 55-jarige vrou wat verlede Saterdag saam met haar man op hul kleinhoewe op Bainsvlei buite Bloemfontein aangeval is, is Donderdag in 'n operasie verwyder. Elsa en Pieter Kolver (58) is steeds in die waakeenheid van die Mediclinic Bloemfontein. Elsa se oog het klaarblyklik gebars toe een van die twee aanvallers herhaaldelik 'n geweerloop daarin gedruk het. Haar man, 'n vulstasie-eienaar en deeltydse boer, het ernstige kopbeserings opgedoen. Die Kolvers is in die vroeë oggendure in hul huis oorval en erg aangerand. Elsa is met 'n staalpyp geslaan en deurentyd gedreig dat sy verkrag sou word. Haar man is in die knie en arm geskiet en met 'n skerp voorwerp gesteek. Die aanvallers is vort met twee .38 Special-rewolwers, selfone en 'n kluis. Die egpaar is op 'n bed vas­gebind, maar Elsa kon haar later loswoel en hulp ontbied. Van haar tande is uitgeslaan en haar neus en bokaak is gebreek. Ook haar regterbeen is in die aanval gebreek. Die egpaar het gister met hul dogters, Saartjie Ysel en Ria Knouwds, gesels. Ysel en haar pa se beste vriend, Nico Vermeulen, behartig tans die egpaar se sake. Vermeulen het aan Rapport gesê sowel die familie as vriende en die gemeenskap "is verlig dat die egpaar die kritieke eerste week van hul ernstige beserings oorleef het". "My pa se grootste probleem is sy hoofbeserings," sê Ysel. "Ons familie se ander bekommernis is dat my ouers se mediese voorsorg net 'n hospitaalplan behels en dat dié plan nie die hoë hospitaalrekening ten volle sal kan dek nie." Ysel en Knouwds het 'n fonds vir hul ouers gestig om met hul mediese uitgawes te help. Hul ma sal eersdaags ook 'n oog-prostese moet kry. Twee mans, onderskeidelik 28 en 31 jaar oud, is Vrydagaand in Mangaung deur die polisie se misdaadeenheid in hegtenis geneem. Volgens die provinsiale polisiewoordvoerder, ao. Zweli Moho­beleli, is drie vuurwapens, waaronder die een wat in die aanval gebruik is, asook die gesteelde kluis, teruggevind. Die mans verskyn môre in die Bloemfonteinse landdroshof op aanklagte van roof, poging tot moord, aanranding en huisroof.